સિઝોફેનિયા માટે ‘ટ્રિનિકામ’ અસરકારક હતી, પરંતુ એની આડઅસર રૂપે આ ટેબ્લેટ લેનારને શરીરમાં ધ્રુજારી આવતી હતી. આવી ધ્રુજારી અટકાવવા માટે ડૉક્ટરો ટ્રિનિકામની સાથે ‘પેસિટેન’ નામની ‘ટેબ્લેટ’ આપતા હતા. આમ ડૉક્ટરોને આ દર્દમાં એકસાથે બે ‘ટેબ્લેટ’ આપવી પડતી હતી. વળી માનસિક રોગના દર્દીને આટલી બધી ‘ટેબ્લેટ’ લેવાની મુશ્કેલી પડતી હતી. દવાઓના અભ્યાસી ઉત્તમભાઈ આ સમસ્યા પર વિચાર કરવા લાગ્યા. કંઈક એવું શોધું કે જેમાં મારી મૌલિક્તા હોય અને એના પર મારી સફળતા સર્જાય. તેઓ જાણતા હતા કે દવાનિર્માણના ક્ષેત્રમાં તીવ્ર હરીફાઈ છે. એ હરીફાઈમાં ટકવા માટે ચીલાચાલુ પરંપરાગત પધ્ધતિને બદલે ભિન્ન પધ્ધતિ અપનાવીએ તો જ વિકાસની હરણફાળ ભરાય.